
I.

Miško Kru­ši­no­vie si už nevedel rady so štek­li­vými myš­lien­kami. V hlave rojili sa mu ako včely a jazyk svrbel ho do zbláz­ne­nia. Po prvý raz v živote cítil, čo je to čušať, keď sa z hrdla slovo derie na svet ako riava.

Miško päť dní zápasil s nez­bed­ným po­kú­ša­ním. Tak veľmi ho rozrušil ten zdrap papiera. Dob­ro­družné veci čítal síce aj inokedy, snívali sa mu o po­di­vu­hod­ných veciach krajšie sny, ale tie raz dva vypŕchli z hlavy. Uleteli ako bez­sta­rostné sa­mo­pašné vtáčence. Neostalo po nich ani slychu. Teraz bolo mu horšie ako na žeravých uhlíkoch, a jednako mu lahodilo to napínavé vzru­še­nie. Hrialo ho.

Päť dní vydržal Miško mlčať. Na šiesty, keď sa už nijakým činom nevedel ovládnuť, a keď si vymyslel i postup a plán, poprosil otca, aby ho pustil s ka­ma­rátmi v nedeľu na vy­chádzku.

– A kde by si chcel, Miško?

– Na Hradisko.

Na Hradisko cho­die­valo sa na vy­chádzky často. Bol to nevysoký vŕšok blízko mesta, za­ras­tený ko­ná­ris­tými stromami. Hradisko samo zaberalo takmer vo­do­rovnú plošinu a končilo na juh sklo­ne­ným svahom, za ktorým spájalo sa úpätie hory s úrodným, riekou preťatým poľom.

Pán Krušina ne­od­tr­hol ešte oči od novín, do ktorých bol po­hrú­žený, len tak medzi dvoma čítanými vetami spýtal sa syna:

– Bude niečo na Hradisku?

Miško pokrčil plecami.

– Nič, otecko. To my len tak pre zábavu, ak bude pekne.

Otec odložil noviny, trochu pohútal a povolil. Nepatrí sa – myslel si – držať do­ras­ta­jú­ceho chlapca usta­vične na motúzku, ne­do­ži­čiť mu štipku slobody. Na rok pôjde do kvinty. Nech privyká na sa­mos­tat­nosť.

– Choď, – povedal teplo, mäkko, otcovsky a pohladil Miška po hlave.

Syn ďakoval a otec po­kra­čo­val:

– Ale daj si tam pozor! Na severnej strane trávou za­ras­te­ných zrúcanín je príkra skala. Bohvie, ako sa tam dostala. Ne­škrabte sa na ňu. Vlani spadol z nej ne­opatrný turista a zlomil si nohu. Povedz to i svojim ka­ma­rá­tom.

Miško prikývol.

– Poviem, otecko. Ale neboj sa, my si dáme pozor.

– No dobre, dobre. .. Opatr­nosti nikdy nie je dosť. Ale tú skalu si dobre všimni. Je, vraj, pod ňou zasypaná chodba, čo má viesť do akejsi kle­not­nice so skrytým pokladom.

Miškove oči mi­mo­voľne za­žia­rili. Pod­pá­lila ich zve­da­vosť. Zdvihol hlavu, zadíval sa na otca a roz­tú­žene spomínal na roz­právky starej matere. Stará mať vedela mnoho. Kým bol menší, roz­prá­vala mu o strigách a ča­ro­dej­ní­koch, o vílach a vod­ná­roch, o za­klia­tych prin­cez­nách a o zámkoch na kuracích nôžkach. Keď pod­rás­tol, sama mu od­vá­dzala po­zor­nosť od roz­práv­ko­vých bytostí, no nikdy ne­za­budla zdô­raz­niť, že reči o po­kla­doch na Hradisku sú pravdivé.

– A môže to byť pravda, otecko, čo sa povráva o tých po­kla­doch? Ako myslíš?

Otec sa usmial a pokrčil plecami. On po­chá­dzal z iného sveta ako stará mať. Neveril lacným výplodom po­pud­li­vej ob­ra­zot­vor­nosti ľah­ko­ver­ných ľudí.

– Neviem, dieťa moje…

Takúto odpoveď Miško nečakal.

– No predsa… Azda… Roz­prá­vaj mi, otecko…

– Starí ľudia to vravia. A tí všeličo po­vy­mýš­ľajú. Ale myslím, je to len bájka.

– Bájka? – zarazil sa Miško ešte väčšmi. – Bájka, hovoríš?

Nepáčilo sa mu to. Niekedy, keď si do mozgu zasadíš príjemné myš­lienky, chcel by si, aby ti tvoju pravdu potvrdil každý, i ten, čo jej neverí. V Miškovi čosi heglo. Prosebne uprel oči na otca a čakal, čo ešte povie, ako odôvodní svoje po­chyb­nosti o skrytom poklade na Hradisku.

Pán Krušina pobadal synove rozpaky, chvíľu mlčal, potom prikývol dobrácky hlavou a hovoril:

– Bájka, chlapček môj. Vznikla asi vtedy, keď akýsi sedliak z pod­hra­dia pri oraní neďaleko Hradiska našiel na roli malú debničku so strie­bor­nými a zlatými mincami. Ale to je už stará história. Vtedy sa po celom okolí hovorilo o po­kla­doch.

Miško chytil sa týchto slov ako pevného lúča nádeje. A netajil sa svojím údivom.

– Nuž predsa je na tom niečo pravdy! Niet rečí bez pokladu!

– V okolí hradov nie je ťažko objaviť nejakú záhadu…

– Tak asi aj tu!

Isteže, i tu. Slovo dalo slovo, zvuk a lesk kovu dráždili, ľudia začali aj hľadať, ale nenašli nič.

– Kde niet, nenájdeš. Ľudia hľadali, nenašli…

Miško sklamaný krútil hlavou. Nepáčilo sa mu to. Otec ho zarmútil. Nie tým, že ho ne­povz­bu­dil v dom­nienke, že povesti o skrytom poklade na Hradisku môžu byť aspoň prav­de­po­dobné, ale tým, že tieto povesti veľmi pre­sved­čivo a s ne­zlom­nou istotou nazval bájkami. Ale sklamaný chlapec sa nedal tak ľahko roz­vik­lať. Zahľadel sa kdesi do ďaleka. Do mi­nu­losti. Raz kdesi čítal, čo patrí mi­nu­losti, to treba ponechať mi­nu­losti. Iba náhoda vraj rozhodne, čo sa z jej tajov má ľuďom prí­le­ži­tostne vyjaviť a čo ostane na večné veky za­bud­nuté.

S otcom o Hradisku Miško už ne­ho­vo­ril. Ale myslieť naň ne­pres­tal.

A v nedeľu ráno pojal spo­lu­žia­kov, Martina Homolu, Janka Myšíka a Vlada Tomáša na vy­chádzku. Ka­ma­rá­tov zaviedol na Hradisko.


II.

Roz­to­paš­ným chlapcom cesta do prírody míňala sa veľmi chytro. Narobili okolo seba kriku, až milá vec. Takí šarvanci so živým strieb­rom v žilách, ani cesty ne­pot­re­bo­vali. Kde mohli, presekli pole. Určovali si méty, bežali k nim opreteky.

Ponad hlavy po­le­tú­vali im vtáci. Lahodným spevom pri­ho­vá­rali sa veselým chlapcom, no vari bez­vý­sledne, tí mali so sebou práve dosť starostí. Keď striasli zo seba tiaž mestskej zo­vre­tosti, keď vydýchli i posledné zostatky za­ča­de­ného ťažkého vzduchu, bolo všetkým ne­sko­nale milo, voľne.

Z cesty odbočili, na Hradisko vy­škra­bali sa hore stráňou cesta – necesta. V lese po­ska­ko­vali si ako ve­ve­ričky. A keď už boli na Hradisku, zotreli z čela pot a zavŕtali sa do na­pcha­tých batohov.

– I klince by som pojedol! – povedal okrúhly Martin s kusom chleba v ústach.

Janko Myšík sa zasmial, až mu z úst vypadol kúsok slaniny. I ostatní sa ro­zo­smiali a tiež jedli ani vy­hla­do­vaní vlci. Boli smiešni, tak sa na­pchá­vali. Viac z roz­to­paše než z hladu, hoci na čerstvom povetrí chytro vy­tro­veli.

Martin, keď spásol slaninu a chlieb, po­na­ťa­ho­val sa, popustil remeň na no­ha­vi­ciach a vyvalil sa do trávy. Myslel si, že nikomu na svete nie je tak dobre ako jemu.

Vlada Tomáša upútal pekný, farbistý, nezbedný motýlik. Pustil sa za ním, ale ho nechytil. Udych­čaný vracal sa ku ka­ma­rá­tom.

– Potvora! Pop­re­háňa ťa a chytiť sa nedá…

Miško bol naj­váž­nejší. Uve­li­čený obzeral sa okolo seba a vzdychol.

– Ach, ale je tu krásne, čo? – kochal sa v pohľade na horu. – Ešte som nebol tohto roku v hore.

Hora má v sebe čaro, ktoré treba vycítiť. Kto ho objaví, toho hora vie roz­cit­li­vieť, dojať. Mestský človek príliš je naučený vidieť okolo seba iba domy, úzke ulice, živý ruch, po­náh­ľa­jú­cich sa ľudí. Tichá, široká príroda pôsobí na neho zvlášt­nym dojmom. Niekoho strhne, niekoho ani ne­nad­chne.

Martin chvíľu poležal, potom zadrapil do Miška.

– Miško, teraz máš slovo! Sľuboval si nám tu na Hradisku vyzradiť akési ta­jom­stvo…

Ostatní sa spa­mä­tali. Dosiaľ nezišlo im ani na um zaujímať sa o vážne veci, ale keď sa ich Martin dotkol, všetkých po­chy­tila zve­da­vosť.

– Tak je, tak je!

– Takmer boli by sme na to zabudli! – smial sa Vlado Tomáš. – Hovor, Miško!

Ale Miško len ukázal, že s plnými ústami nemožno hovoriť.

Po chvíli Martin znova do­bie­dzal.

– A čože ti je tak náhlo? – zanôtil Janko Myšík tenkým hláskom.

– Lebo tým Miškovým fígľom už neverím. On si iba vymyslel zámienku dostať nás na Hradisko…

– Nevídali! Aspoň sa môžeš pokochať v krásach hory…

– Mne stačí vidieť ju z mesta…

– Ba veru!

Na znak toho, že sa už nechce s ka­ma­rá­tom škriepiť, spravil Janko široký ko­tr­me­lec. Miško jed­no­staj hľadel na neďalekú skalu, o ktorej mu bol roz­prá­val otec.

Potom vstal a začal rozšafné s uváženou pre­zie­ra­vos­ťou:

– Chlapci, zasvätím vás do veľkej veci! Ale prv, ako začnem hovoriť, musíte mi pri­sľú­biť, že o ta­jom­stve, čo vám zverím, nikdy a pred nikým na svete ne­po­viete ani slova. Sú­hla­síte?

Martin štuchol do Vlada.

– Nevieš, čo chce?

– Nemám ani potuchy. Ty, Janko, nevieš?

Janko mlčal. Len plecom pokrčil.

Miška zarazila roz­pa­či­tosť pria­te­ľov. Spo­lie­hal na nich. Dosť hútal, preberal, kým spomedzi pä­ť­aš­ty­rid­sia­tich našiel troch najs­po­ľah­li­vej­ších. Myslel si, že na prvú výzvu všetci skočia ako blchy – a oni hľadia na neho takmer bez záujmu.

Za hro­bo­vého ticha ozval sa najv­še­teč­nejší Martin.

– Povedz jasne, čo vlastne chceš. Nežiadaj od nás nijaké sľuby, nerob z nás spri­sa­han­cov, ale povedz, čo máš za lubom. Potom uvidíme…

– Tak je! – pri­sved­čili chlapci.

– Chcem založiť spolok.

– Aký?

– Či ešte niet na svete dosť spolkov?

– Náš bude extra.

– Načo?

– Dozviete sa.

– Hovor jas­nej­šie! Nechceme kupovať mačku vo vreci!

– Nie mačku vo vreci! Chlapci, poviem vám bez okolkov: ja chcem založiť spolok na hľadanie pokladov!

To už hej. To bolo slovo. Za­pô­so­bilo. Napälo zve­da­vosť a vyvolalo záujem.

Iba Martin váhal. Trochu nadvihol hlavu a hodil rukou.

– Miško, ty si čítal nejaký nafúkaný román pre mládež…

– Nečítal. Verte mi. Ale. –

Odkašľal a zvýšeným hlasom roz­po­ve­dal, čo sa mu v hlave od týždňa kvasí. Roz­prá­val dojímavo a pre­sved­čivo, takže, keď skončil, všetci sú­hla­sili spolok nielen založiť, ale i pod­po­ro­vať ho zo všetkých síl. I Martin prikývol.

Štyria kamaráti stúlili sa do klbka. Miška durili roz­prá­vať pod­rob­nosti. Zapálení túžbou a nadšením chceli, aby Miško na dúšok povedal, čo vie o ta­jom­ných po­kla­doch. Nikto ani nedýchal, keď mladý Krušina spomínal zasypanú kle­not­nicu a v nej skryté poklady. Chlapcom udrel do hlavy lesk dukátov. Do­sia­hnu­teľné bo­hat­stvo po­štek­lilo ich, nuž mysleli si, že peniaze čo chvíľa vo vreciach budú vynášať spod zeme.

Miško do­ho­vo­ril.

Toho, čo povedal, bolo príliš veľa. Chlapcom muselo sa všetko trochu rozležať v hlave. Z omrá­če­nia najprv sa prebral Martin. On vždy a vo všetkom bol veľmi po­chy­bo­vačný. I teraz. Na ob­jas­ne­nie záhady položil Mar­ti­novi dôležitú otázku:

– Zabudol si nám povedať, – začal zoširoka, – odkiaľ vieš o spo­mí­na­nom poklade?! Veď iste by ho už boli hľadali aj iní, keby o ňom vedeli…

Otázka pri­viedla Miška do pomykova. Tušil, že po­smie­vač­ného Martina pravdou ne­us­po­kojí. Ale jeho viera bola taká pevná, že sa teraz odhodlal bez váhania povedať:

– Prisnilo sa mi… V piatok…

Pred­tu­chy ne­kla­mali. Martin sa chcej – nechcej roz­re­ho­tal. Mihom spľaslo všetko jeho nadšenie. On snom neveril.

– Miško, – spustil, keď ho trochu po­pus­tili smie­choty, – nerob sa smiešnym! Čo všetko sa mne už pop­ris­ní­valo… I to na­prí­klad, že som z ma­te­ma­tiky od­po­ve­dal na jedničku…

Miško trochu za­han­bený chcel brániť svoje sta­no­visko, ale Martin po­kra­čo­val:

– Či sme my staré baby? Dnešný človek neverí ani sku­toč­nos­tiam, nieto aby snom veril. A to si potom zo snára vyčítal, aby sme prišli hľadať, či ako? Iných dôkazov o poklade niet?

Miško cítil po­vin­nosť ospra­vedl­niť sa prv, ako mu Martin všetkých spo­lu­pra­cov­ní­kov rozviklá vo viere.

– Čože by nebolo! A koľko! Len ich treba vyhľadať a spra­co­vať. Ale ani môj sen netreba zo­smieš­ňo­vať. Kedysi stará mať hovorila mi o povesti, že poklad na Hradisku podľa slávnej veštkyne nájde ten, komu sa o ňom ne­naz­dajky v noci zo štvrtka na piatok prisnije, ak bude v ten deň tri­nás­teho. Mne sa prisnilo a máj je môj šťastný mesiac! A minule mi aj otec potvrdil, že starí ľudia vedia o poklade na Hradisku. A ostatne, aby ste vedeli, kedysi ľudia tie poklady aj hľadali, ale azda boli ne­ši­kovní, azda hľadali na zlom mieste, nuž nenašli nič. A keď sa my pustíme do roboty poriadne, musel by byť v tom čert, aby sme niečo nenašli!

Miškovi sa podarilo zmiasť po­smeš­kára Martina. A netrvalo dlho, štyria pria­te­lia boli pre­sved­čení, že na Hradisku čochvíľa stanú sa deťmi štedrej šťasteny.

A pustili sa do roboty.


  
   III.
  

  
   Martin po chvíli vstal bez slova, podišiel k neďalekej skale, podobajúcej sa neforemnému, nakrivo do zeme osadenému klátu, pootĺkanému ihlanu, oprel sa o ňu a pokrútil hlavou. I pohnúť ju skúsil. Ale stála pevne, pevnejšie, než aby sa poddala chvíľkovej vôli malého územčistého nadšenca. Martin skrivil obličaj a volal na kamarátov, idúcich mu v ústrety, reku ak je tá klenotnica pod touto skalou, že najlepšie bude hneď teraz spraviť kríž nad všetkými skrytými pokladmi sveta.
  

  
   Keď dohovoril, hodil prút, čo držal v ruke, do hory. Chlapci s otvorenými ústami hľadeli na vrcholec päť-šesť metrov vysokého balvana.
  

  
   – Veru, chlapci, – povedal ešte Martin, – vzdajme sa my šialených snov. Spravme nad všetkým kríž a nikomu sa o veci ani nezmieňujme, aby nás ľudia nevysmiali!
  

  
   – Ak robiť kríž, tak nad tými, čo sa boja prekážok! – odvrkol pohoršený Miško.
  

  
   Začalo ho mrzieť, že do tajov svojho sna zasvätil takého tvrdohlavca. Ale mal dobrú vôľu. Poznal Martina dobre, vedel, ako vie siahať veciam až na koreň, ako vie – keď treba i vlasy štiepiť; preto ho volal. Nezaškodí mať v spolku škrupulanta, ktorý svojou pochybovačnosťou vie ostatných spolupracovníkov viesť k rozvahe.
  

  
   Vlado Tomáš v rozmeroch balvana nevidel nijaké prekážky.
  

  
   – Ak treba, – hovoril, – donesiem z domu dynamitu alebo ekrazitu, skalu rozstrieľame a bude po paráde. No nie?
  

  
   – Ale vari ani nie. Netreba! – oháňal sa Miško Krušina. – My predsa nebudeme hľadať poklady v skale, ani ju nebudeme prebíjať hlavou. Ani prenáhliť sa nemusíme. Dnes sme tu na Hradisku na to, aby sme sa poobzerali po okolí a oboznámili sa s pracoviskom. Doma pozháňame potrebné pomôcky, vypracujeme plán a o ostatnom sa dohovoríme neskoršie…
  

  
   Chlapci súhlasili.
  

  
   V piatok ráno Miško myslel si ešte, že vezme motyku, prekope vŕšok a poklad si v tajnosti odnesie domov. Bude bohatý! Ale už vzápätí poznal, že by to bolo nad jeho sily. Rozmýšľal, a tak prišiel na myšlienku pribrať niekoho na pomoc, lebo veril, že takéto podujatie môže sa podariť iba spoločnému úsiliu viacerých ľudí. Netreba, aby ich bolo veľa, ale všetci musia pracovať.
  

  
   Keď tieto myšlienky prebehli Miškovi hlavou, zahorel túžbou po úspechu a zvolal nadšený:
  

  
   – Kamaráti! Dôverujem vám, vyvolil som si vás za spoločníkov. To by, veru, bola pekná robota, keby sme ten poklad nenašli!
  

  
   Miško na kamarátov pôsobil najmä svojou úprimnosťou. Pravda, neostalo u nich bez vplyvu ani hútanie o vhodnej príležitosti na dráždivé dobrodružstvo. Okrem Martina všetci prijímali Miškove výklady za bernú mincu a Martin, keď videl u priateľov toľko zápalu, v svojej pochybovačnosti zakolísal a prestal vymýšľať námietky.
  

  
   Cez hradisko prebehol zajac. Spoza krovia vyšiel pokojne, no len čo si všimol zasnených šuhajcov, pustil sa ozlomkrky dolu stráňou. A chlapcom nebolo viac treba. V tej chvíli zabudli na poklad, schytili kamene, naháňali splašeného bojka, no nestačili mu. Ušiel. Vrátili sa k batožinám a pokračovali v rozhovore.
  

  
   – Najlepšie bude hneď teraz sa dohovoriť na postupe, – navrhol Janko Myšík.
  

  
   Všetci prikývli.
  

  
   Miško sa tešil najväčšmi. Prípravné práce sú najdôležitejšie. Treba im venovať hodne pozornosti. A železo treba kuť, kým je horúce. V návale prvého nadšenia možno vykonať najviac.
  

  
   – Chlapci, do konca školského roku je ešte šesť týždňov. Za taký čas pri dobrej vôli zdoláme všetko! – jasal Miško. – Musíme si rozdeliť úlohy!
  

  
   – Ohromné! – tleskol si Vlado do dlaní. –
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Poklad na hradisku.

    Pokud se Vám ukázka líbila, na našem webu si můžete zakoupit celou knihu.

